Vyfjarige verdrink tussen dosyne swemmers | Oudtshoorn Courant
Vyfjarige verdrink tussen dosyne swemmers
Friday, 08 January 2016, 07:30
'n Lid van die SAPD vertroos Denecia Pietersen by die liggaam van haar dogtertjie.
CALITZDORP NUUS - 'n Vyfjarige meisie van Calitzdorp het Sater-dagmiddag op die bodem van 'n swembad gelê terwyl dosyne mense rondom haar baljaar het sonder om te besef die kind het verdrink. Davedine Pietersen was saam met haar ma en vriende vir die dag by Calitzdorp Spa toe die tragedie plaasgevind het.
Denecia Pietersen het Dinsdag aan die Oudtshoorn Courant gesê haar dogtertjie het saam met hulle onder 'n boom 'n ent van die swembaddens af vrugte geëet voordat hulle besef het sy is weg.
"Ek het die ander kinders gevra waar Davedine is, maar hulle het nie geweet nie. Ek het na die klein kinderswembad gehardloop omdat sy heeltyd gesê het sy wil swem, maar sy was nie daar nie, toe het ek by die groot warmbad langsaan gaan kyk."
Sy vertel dat die warmwaterswembad vol mense was en dat sy ingeklim het om te kyk of Davedine dalk tussen die mense was, maar volgens haar was sy bang toe sy besef die swembad is dieper as wat sy gedink het en het toe uitgeklim.
"'n Man het my gevra waarna soek ek, toe sê ek vir hom ek is bang my kind het in die swembad geval. 'n Mens kon nie die bodem van die swembad sien nie, die water was te groen en die man het heen en weer in die water begin loop en met sy voete gevoel of iets op die bodem lê. Dis toe dat hy Davedine by sy voete voel en haar uithaal, maar sy het nie meer asem gehaal nie."
Volgens Pietersen het iemand probeer om kunsmatige asemhaling toe te pas totdat die noodhelikopter minute later opgedaag het. Paramedici kon nie daarin slaag om die meisie weer by te bring nie en sy is op die toneel dood ver-klaar. Om die dood van Davedine vir die familie nog te vererger het twee seuns wat neefs was van Denecia, skaars twee ure voor die verdrinking gesterf nadat hulle deur 'n vragmotor in Calitzdorp getref is.
'n Besorgde inwoner van George wat tydens die verdrinking saam met haar gesin by Calitzdorp Spa kampeer het, het die koerant geskakel en vertel dat daar geen lewensredders by enige van die swembaddens by die spa aan diens was nie. "Ek verstaan nie hoedat die Eden-munisipaliteit kan toelaat dat honderde mense en kinders die baddens gebruik sonder enige opgeleide amptenare wat toesig hou nie.
"Daar was dosyne kinders wat sonder toesig was terwyl die grootmense gekuier het, maar daar was geen amptenaar wat op die terreindiens gedoen het wat ons kon sien nie."
Die vrou vertel dat haar eie seun van agt 'n noue ontkoming gehad het toe 'n klein meisie wat nie onder volwasse toesig was nie in die swembad by die kampeerplek ingespring het en toe haar seun vasgegryp het toe sy besef die swembad is te diep vir haar.
"Ek het langs die swembad gesit en gesien hoe die meisie my seun gryp en hom onder die water intrek. Gelukkig kon my seun swem en ons kon hulle gou uithelp."
In reaksie op 'n navraag oor die verdrinking en die kwessie van lewensredders het die kantoor van die Eden munisipale bestuurder, Godfrey Louw, gesê: "Daar is tot op hede nog geen lewensredders aangestel by Calitzdorp Spa nie. Ouers word per kennisgewing versoek om kinders onder toesig te hou. Dit bly die ver-antwoordelikheid van elke ouer om te alle tye kinders onder toesig te hou."